કપડવંજ નાની વોરવાડ ખાતે અલ્તાફબેગ વજીરબેગ મીરઝા (ઉ.વ.૩૫) પરિવાર સાથે રહે છે. તેઓને સંતાનમાં એક દીકરી આલેકિયા (ઉ.વ.૮) તથા દીકરો અવેગ (ઉ.વ.૪) હતા. અલ્તાફબેગ કપડવંજમાં ઇલેક્ટ્રીકની દુકાન ધરાવે છે. અલ્તાફબેગ અને પત્ની શાહીનાખાતુન વચ્ચે અવાર નવાર ઝઘડા થતા હતા. જેથી શાહીનાખાતુન પોતાના બે બાળકો સાથે પિયર અમદાવાદ ગયા હતા. દરમિયાન શાહીનાખાતુન શુક્રવારે સવારે અમદાવાદથી બે બાળકોને લઇને આંતરોલી ગામની સીમમાં પસાર થતી નર્મદા કેનાલના પુલ ઉપર આવ્યા હતા. જ્યાં તેઓએ દુપટ્ટાથી બન્ને બાળકોના પગ બાંધ્યા હતા અને આ છેડો પોતાની કમરે બાંધ્યો હતો. અને બાળકો સાથે નર્મદા કેનાલમાં ઝંપલાવ્યું હતું. આ વખતે નર્મદા કેનાલ પરથી પસાર થતાં ખેડૂત શ્રમજીવીઓએ આદ્રશ્ય જોતા બૂમાબૂમ કરવા લાગ્યા હતા. જેથી આજુબાજુના ખેતરોમાં કામ કરતા શ્રમજીવીઓ દોડી આવ્યા હતા. પરંતુ માથા સમાણા પાણીમાં બન્ને બાળકો ડૂબી ગયા હતા. જ્યારે શાહીનાખાતુન કેનાલની પાળી પાસે આવી ગઇ હતી. તેણીએ બચાવો… બચાવો…ની બૂમો પાડતા લોકોએ દોરડાની મદદથી તેને બચાવી લીધી હતી. જ્યારે દીકરી અલ્પીયા અને દીકરા અવેગનું મૃત્યુ નીપજયું હતું. આ બનાવની જાણ શાહીનાના પતિને થતા તે આતરસુંબા પોલીસ મથકે પહોંચી ગયા હતા. તેઓએ પત્ની શાહીના વિરૂદ્ધ ફરિયાદ નોંધાવતા પોલીસે હત્યાનો ગુનો નોંધી વધુ તપાસ પોસઇ જે.કે.રાઠોડ ચલાવી રહ્યા છે.